Suchy kasel
Dobry den,
Lekar mi predpisal atb Megamox bid 1g, a Trifed expectorant a acc long instant. Stale mam suchy kasel, dokonca v noci silne zachvaty kazdu hodinu a pol.  Nemozem zacat uzivat sinecod sirup? Trva to uz 4.den a tolko aj beriem lieky. Dakujem pekne za odpoved.
Dobrý deň,
ďakujeme za Vašu otázku.
Kašeľ je reflex dýchacích ciest vznikajúci v prípade ich podráždenia, alebo je určený na odstraňovanie hlienov a prípadne aj nečistôt alebo cudzorodých telies z dýchacích ciest. Pokiaľ nemáte v dýchacích cestách prítomné hlieny, je možné v liečbe kašľa prejsť na antitusikum Sinecod. Je potrebné ale ukončiť liečbu liekmi Trifed expectorant a ACC Long Instant. Ak sú prítomné hlieny a je potrebné ich uvoľniť, ale kašeľ je sprevádzaný nočnými záchvatmi kašľa, počas dňa pokračujte v liečbe liekmi Trifed expectorant a ACC Long Instatnt. Na utlmenie záchvatov dusivého kašľa je v tomto prípade možné podať Sinecod. Liek je možné v takom prípade užiť iba večer pred spaním, najskôr s 4 hodinovým rozostupom od ostatných liekov určených na vykašliavanie. V prípade ukončenia liečby liekom Trifed expectorant však liečba nemusí priniesť očakávaný výsledok. Ak si nie ste istá, o aký typ kašľa sa jedná, odporúčam Vám prípadnú zmenu v liečbe konzultovať s ošetrujúcim lekárom. Vlhký kašeľ sa zo začiatku totižto môže javiť ako suchý, pretože prítomný hlien je príliš hustý a v dôsledku nedostatočného uvoľňovania dráždi na kašeľ. V rámci režimových opatrení je možné podporiť liečbu kašľa zvlhčovaním vzduchu alebo inhaláciou Vincentky, prípadne Yabra. Taktiež je nevyhnutné dbať na dostatočný pitný režim.
Prajem skoré uzdravenie.
S pozdravom
PharmDr. Veronika Kiabová